## Pravilnik o statusu i financiranju Festivala igranog filma u Puli

### NN 51/2005 (20.4.2005.), Pravilnik o statusu i financiranju Festivala igranog filma u Puli

# MINISTARSTVO KULTURE

**978**

Na temelju članka 10a. Zakona o financiranju
javnih potreba u kulturi (»Narodne novine«, br. 47/90
i 27/93) ministar kulture donosi

## PRAVILNIK

### O STATUSU I FINANCIRANJU FESTIVALA IGRANOGA FILMA U PULI

Članak 1.

Ovim Pravilnikom uređuju se pitanja u svezi sa
statusom i financiranjem Festivala igranoga filma u Puli (u daljnjem tekstu:
Festival).

Članak 2.

Festival
je filmska manifestacija od nacionalnog značenja i od interesa za Republiku
Hrvatsku.

Osnivač
Festivala je grad Pula.

Članak 3.

Festival
se održava u Puli, u pravilu u drugoj polovici srpnja.

Članak 4.

Sredstva za ostvarivanje programa Festivala
osiguravaju se u državnom proračunu, u proračunu Istarske županije i u
proračunu grada Pule.

Sredstva za Festival osiguravaju se iz prihoda
od obavljanja djelat­nosti, sponzorstva, zaklada, fundacija, darovanja i iz drugih izvora u skladu sa
zakonom.

Članak 5.

Sredstva za ostvarivanje Festivala osiguravaju
se iz izvora utvrđenih člankom 4. ovoga Pravilnika, prema kriterijima kako
slijedi:

– iz državnog proračuna osiguravaju se sredstva
sukladno financijskom planu za: troškove Festivalskog vijeća, umjetničkog
ravnatelja, ocjenjivačkog suda, izradu festivalskih nagrada (Arena), podnaslovljavanje filmova, festivalsku promidžbu, te
troškove pozvanih gostiju iz redova filmskih djelatnika;

– iz proračuna Istarske županije i proračuna
grada Pule osiguravaju se sva ostala sredstva potrebna za održavanje Festivala.

Članak 6.

Festivalom rukovodi ravnatelj Javne ustanove
Pula Film Festival, koja obavlja organizacijske, administrativno-stručne,
financijske, tehničke i druge poslove u svezi s radom, djelovanjem i
organiziranjem Festivala u skladu s ovim Pravilnikom.

Festivalski filmski program i stručne programske
publikacije, te web site Festivala stručno vodi umjetnički ravnatelj Festivala
u okviru prava i obveza utvrđenih ovim Pravilnikom.

Umjetničkog ravnatelja Festivala imenuje
ministar kulture na vrijeme od dvije godine.

Članak 7.

Umjetnički ravnatelj Festivala predlaže
Festivalskom vijeću filmski program Festivala, osmišljava i u suradnji s
ravnateljem Javne ustanove Pula Film Festival provodi umjetničku i programsku
politiku Festivala, te međunarodnu suradnju.

Ravnatelj Javne ustanove Pula Film Festival
predlaže Festivalskom vijeću financijski plan Festivala i odgovoran je za
njegovo izvršenje.

Članak 8.

Stručno-savjetodavno tijelo Festivala je
Festivalsko vijeće.

Festivalsko vijeće donosi program i financijski
plan Festivala i prati njegovo ostvarivanje.

Članovi Festivalskog vijeća po položaju su:

– ministar kulture,

– župan Istarske županije,

– gradonačelnik grada Pule,

– predsjednik Kulturnog vijeća za film i
kinematografiju,

– ravnatelj Hrvatske radiotelevizije ili osoba
koju on imenuje,

– predsjednik Društva hrvatskih filmskih
redatelja,

– predsjednik Hrvatskog društva filmskih
djelatnika,

– umjetnički ravnatelj Festivala,

– ravnatelj Javne ustanove Pula Film Festival.

Po jednog člana Festivalskog vijeća imenuju
ministar kulture, župan Istarske županije i gradonačelnik grada Pule.

Članak 9.

O ostvarivanju programa Festivala ravnatelj
Javne ustanove Pula Film Festival, a umjetnički ravnatelj Festivala u dijelu
koji se odnosi na filmski program, podnosi izvješće Festivalskom vijeću,
ministru kulture, Poglavarstvu grada Pule, Istarskoj županiji, te Upravnom
vijeću Javne ustanove Pula Film Festival.

Ako Festivalsko vijeće, ministar kulture,
odnosno Poglavarstvo grada Pule ili Poglavarstvo Istarske županije ne prihvate
izvješće u dijelu koji se odnosi na filmski program, ministar kulture može
razriješiti umjetničkog ravnatelja Festivala.

Ako Festivalsko vijeće ili Upravno vijeće Javne
ustanove Pula Film Festival ne prihvate financijsko izvješće ravnatelja Javne
ustanove, Gradsko vijeće grada Pule može razriješiti ravnatelja Javne ustanove
Pula Film Festival.

Izvješće se podnosi u roku od 60 dana od dana
završetka Festivala.

Članak 10.

Način rada Festivala, utvrđivanja festivalskog
programa, rada Festivalskog vijeća, ocjenjivačkog suda, nagrada Festivala, kao i
druga pitanja koja su od značenja za rad i djelovanje Festivala uredit će se
statutom Festivala.

Statut Festivala donosi Festivalsko vijeće na
prijedlog ravnatelja Javne ustanove Pula Film Festival i umjetničkog ravnatelja
Festivala.

Prethodnu suglasnost na statut Festivala daje
ministar kulture.

Članak 11.

Stupanjem na snagu ovoga Pravilnika prestaje
važiti Pravilnik o statusu i financiranju Festivala igranog filma u Puli
(»Narodne novine«, br. 53/02 i 74/03).

Umjetnički ravnatelj Festivala imenovan na temelju
Pravilnika o statusu i financiranju Festivala igranog filma u Puli (»Narodne
novine«, br. 53/02 i 74/03) nastavlja obnašati svoju
dužnost do isteka mandata umjetničkog ravnatelja Festivala, odnosno imenovanja
novog umjetničkog ravnatelja Festivala.

Članak 12.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
612-11/05-01/229

Urbroj: 532-10-03/1-05-01

Zagreb,
12. travnja 2005.

Ministar

**mr****. sc. Božo Biškupić**, v. r.

Pravilnik, NN 51/2005-978